Wêreldrekord vir Burundi se Niyonsaba | Netwerk24
Deur Wim Pretorius 15 September 2021 13:05
Burundi se Francine Niyonsaba het Dinsdagaand haar tweede groot oomblik binne minder as 'n week gehad, toe sy 'n nuwe wêreldrekord in die 2 000 m opgestel het.
Francine Niyonsaba van Burundi breek Dinsdagaand die 2 000 m-wêreldrekord. Foto: Getty Images
Ses dae nadat sy die Diamantliga-kroon oor 5 000 m verower het, het Niyonsaba die 2 000 in Zagreb in 'n tyd van vyf minute en 21.56 sekondes voltooi. Dit het van haar die eerste DSD-atleet (vroue met 'n buitengewoon hoë testosteroonvlak) gemaak om 'n wêreldrekord te breek.
Teen die halfpadmerk van dié ongewone item (wat die Burundi-atleet in 2:41.37 bereik het), was Niyonsaba en Ethiopië se Freweyni Hailu albei op koers om Genzebe Dibaba se bestaande rekord van 5:23.75 te verbeter. Dibaba het haar rekord in 2017 opgestel.
Die klok het vir Niyonsaba gelui met die stophorlosie op 4:20.23, sodat sy die laaste rondte in 63 sekondes moes voltooi om die nuwe wêreldrekordhouer te word. Sy het eindelik net 'n aks meer as 61 sekondes nodig gehad.
Hailu, wat verbete baklei het om haar neus voor te kry, se petroltenk het eindelik leeggeraak. Sy het vier sekondes agter Niyonsaba geëindig, met 'n tyd van 5:25.86.
Dit behoort haar nietemin te troos dat dit die derde vinnigste tyd in die geskiedenis oor dié afstand is.
Voor Dinsdagaand se wedloop was die vinnigste buitemuurse tyd die 5:25.36 wat die Ier Sonia O'Sullivan in 1994 opgestel het.
Niyonsaba is een van die atlete wat ook deur Wêreldatletiek se regulasies rakende vroue se natuurlike testosteroonvlakke geaffekteer word.
Sy het voorheen in die 800 m gespesialiseer en in 2016 in Rio de Janeiro tydens die Olimpiese Spele die silwermedalje verower, met net Caster Semenya wat haar kon klop.
Sedertdien het sy egter haar visier ingestel op die 5 000 m en die 10 000 m en tot dusver vanjaar in albei nasionale rekords opgestel.